Brian Mikkelsen (KF), 1999-01-21:
Kravene til vores viden og dermed også vores uddannelsesniveau er mere afgørende for vores fremtid end nogen sinde før.
Vi skal prioritere kvalitet frem for kvantitet.
Der bliver snakket meget om niveausænkning på de forskellige niveauer i uddannelsessystemet.
Gymnasiet har - som Venstres ordfører også lige har været inde på her - været til en meget stor og ihærdig diskussion både blandt brugerne og blandt aftagerne.
Man taler om, at gymnasieniveauet svarer til realklasseniveauet for 15-20 år siden.
Jeg skal jo ikke tage stilling til, om det er rigtigt eller ej, men i hvert fald konstatere, at det bliver diskuteret.
Det, der er behov for, er, man får diskuteret indholdet, substansen, kvaliteten i uddannelserne.
Hvordan får man dyrket det felt?
Der er i hvert fald ikke brug for, at det hele bliver ét fedt.
Der er i hvert fald ikke brug for, at det er noget specielt at komme på en af de fire gymnasiale uddannelser.
Der er i hvert fald ikke brug for, at man får udvisket de karakteristika, der er de forskellige mellemuddannelser imellem.
Det er altså ikke den vej, vi skal gå.
Derfor tager vi skarpt afstand fra dette lovforslag og synes, det er en ualmindelig dårlig idé.
Det er et af de særpræg og den styrke, vi bør være så glade for i det danske uddannelsessystem.
Det er en ualmindelig dårlig idé, fordi vi ikke bare kan have, at det skal være ét fedt, om man kommer ind på den ene eller på den anden uddannelse.
Nej, det skal være noget specielt at komme ind på den ene eller på den anden uddannelse.
Vi mener egentlig, at der burde stilles et egnethedskrav til alle mellemuddannelser, sådan at man var topmotiveret og kunne blive sporet ind på den rigtige uddannelse.
Det, der står i bemærkningerne om uddannelsesplaner og om at styrke vejledningen, kan vi egentlig godt støtte.
Det er nok lidt ambitiøst og lidt umuligt at tro, man kan have en egentlig uddannelsesplan for eleven helt tilbage fra 5.-6. klasse, men en styrket vejledning, en ihærdig undersøgelse af, hvad den enkelte elev har brug for, synes vi er meget glimrende.
Vi synes sådan set, at man skal opprioritere det og vil egentlig være med til at prøve at prioritere det anderledes både ressourcemæssigt og mandskabsmæssigt, sådan at man får set på, hvad den enkelte elev har brug for, hvordan man skal sørge for, at vedkommende kommer videre, sådan at vedkommende kommer ind og tager den relevante ungdomsuddannelse bagefter, for målet er selvfølgelig, at flest muligt tager en relevant ungdomsudannelse og ikke kommer til at spilde deres og andres tid med at tage en forkert ungdomsuddannelse.
Nej, dette lovforslag synes vi er ualmindelig dårligt.
Det kommer til at ende galt, det vil spore ind på, at det hele bliver ét fedt.
Sagen er jo den, at når man kommer ud, bliver man i forvejen bedømt på alle mulige leder og kanter.
Det skal man så se at vænne sig til.
Det er en virkelighed, som man ikke bare kan ændre ved, heller ikke med det her forslag.
Det hedder ikke sådan hokus pokus filiokus, nu bliver du ikke bedømt, når du nu kommer væk fra skolen.
Det bliver man jo overalt, meget ihærdigt og i fremtiden sandsynligvis endnu mere.
Så synes jeg også, det er rimeligt, at lærerne tager det mere højtideligt og mere seriøst, at de bruger mere tid på det og påtager sig det som en forpligtelse, så det ikke bare sådan bliver mere eller mindre tilfældigt, som det er nogle steder, hvad for en rubrik man ender i.
Vi må altså sige, at vi tager skarpt afstand fra dette lovforslag.